Goeie nuus vir paartjie ná vroeggebore baba, reuse hospitaalrekeningLee en Katie saam baba Dax. Foto: Facebook CBS News berig dat Katie Amos en haar verloofde Lee Johnston met vakansie was in New York toe Amos verlede Sondag in kraam gegaan het terwyl hulle in Central Park gestap het. Baba Dax is 11 weke vroeg gebore en het 1,3kg by geboorte geweeg. Nog ŉ groter skok het egter op die paartjie gewag nadat hulle uitgevind het hulle hospitaalrekening beloop nagenoeg $200 000 (R2,3 miljoen). Talle fondsinsamelingsinisiatiewe is van stapel gestuur nadat die paartjie se storie regoor die wêreld nuus gemaak het. Die Lenox Hill-hospitaal in Manhattan het intussen aangekondig dat hulle sal verseker dat daar “geen finansiële impak op die gesin sal wees nie”. Volgens dokters sal klein Dax moontlik eers in Maart kan huis toe gaan. Sy ouers woon intussen by ŉ Ronald McDonald-huis naby die hospitaal. Dié huise verskaf gratis akkommodasie aan hospitaalpasiënte se gesinne.